b'\n_START_ARTICLE_\nKijevska Rusija\n_START_SECTION_\nZlata doba Kijeva\n_START_PARAGRAPH_\nKijevska regija je bila naslednjih dvesto let najpomembnej\xc5\xa1i del Kijevske Rus\'. Mestu in okolici je vladal veliki knez, drugim mestom pa so vladali njegovi  sorodniki, ki so mu bili podrejeni in so mu pla\xc4\x8devali davek. Dr\xc5\xbeava je dosegla svoj vi\xc5\xa1ek med vladanjem kneza Vladimirja I. (vladal 980-1015) in Jaroslava Modrega (vladal 1019-1054). Oba vladarja sta nadaljevala s \xc5\xa1irjenjem dr\xc5\xbeave, ki ga je pred njima za\xc4\x8del Oleg._NEWLINE_Vladimir je pri\xc5\xa1el na prestol po smrti svojega o\xc4\x8deta Svjatoslava. Njegov najbolj znan dose\xc5\xbeek je kristjanizacija Kijevske Rus\', ki se je za\xc4\x8dela leta 988. Letopisi trdijo, da je Vladimir, ko se je odlo\xc4\x8dil da bo namesto slovanskega poganstva sprejel novo vero, v Evropo poslal nekaj svojih najbolj cenjenih svetovalcev in vojakov. Odposlanci so obiskali kristjane latinskega obreda, Jude in muslimane in nazadnje pri\xc5\xa1li v Konstantinopel. Islam so zavrnili, med drugim tudi zaradi prepovedi u\xc5\xbeivanja alkohola, judaizem zaradi njihovega boga, ki je dovolil, da je njegovo izbrano ljudstvo prikraj\xc5\xa1ano za svojo dr\xc5\xbeavo, rimskokatoli\xc5\xa1ko obredje pa se jim je zdelo medlo. V Konstantinoplu so bili tako osupli nad lepoto katedrale Hagija Sofija in bizantinskim obredjem, da so se odlo\xc4\x8dili zanj. Po vrnitvi v domovino so Vladimirja prepri\xc4\x8dali, da je vera bizantinskega obredja zanje najbolj\xc5\xa1a izbira. Vladimir je zatem odpotoval v Konstantinopel in se tam poro\xc4\x8dil s princeso Ano, sestro bizantinskega cesarja Bazilija II._NEWLINE_Vladimirjeva izbira pravoslavnega kr\xc5\xa1\xc4\x8danstva bi lahko bila tudi odraz njegovih tesnih osebnih vezi s Konstantinoplom, ki je gospodoval nad \xc4\x8crnim morjem in zato tudi nad Dnjeprom, ki je bil najvitalnej\xc5\xa1a kijevska trgovska pot. Privr\xc5\xbeenost pravoslavni cerkvi je imela daljnose\xc5\xbene politi\xc4\x8dne, kulturne in verske posledice. Za potrebe slovanskih vernikov se je za\xc4\x8dela iz gr\xc5\xa1\xc4\x8dine prevajati cerkvena literatura, pisana v cirilici. Prevedena literatura je \xc5\xa1e pospe\xc5\xa1ila \xc5\xa1irjenje kr\xc5\xa1\xc4\x8danstva med vzhodnimi Slovani in jih seznanila z osnovami gr\xc5\xa1ke filozofije, znanosti in zgodovinopisja brez u\xc4\x8denja gr\xc5\xa1kega jezika. V srednjeve\xc5\xa1ki zahodni in srednji Evropi  je bilo stanje povsem druga\xc4\x8dno, saj so se morali izobra\xc5\xbeenci najprej nau\xc4\x8diti latin\xc5\xa1\xc4\x8dine. Vzhodni Slovani so bili neodvisni od rimskih oblasti in na\xc4\x8del latinskega nauka, zato so razvili svojo lastno literaturo in umetnost, ki sta se precej razlikovali od tistih v drugih vzhodnih pravoslavnih dr\xc5\xbeavah. Po Veliki shizmi leta 1054 je rusinska cerkev nekaj \xc4\x8dasa vzdr\xc5\xbeevala stike z Rimom in Konstantinoplom, potem pa se je skupaj z ve\xc4\x8dino drugih vzhodnih Cerkva priklju\xc4\x8dila vzhodnemu pravoslavju. _NEWLINE_Leta 1019 je kijevski prestol zasedel Jaroslav Modri, ki se je vse do leta 1036 boril s svojimi brati za oblast nad celotno dr\xc5\xbeavo. Podobno kot Vladimir se je trudil za izbolj\xc5\xa1anje odnosov z ostalo Evropo, predvsem z Bizantinskim cesarstvom. Jaroslavova vnukinja Eufrazija, h\xc4\x8derka njegovega sina Vsevoloda I. Kijevskega, je bila poro\xc4\x8dena s cesarjem Svetega rimskega cesarstva Henrikom III. Jaroslav je pripravil tudi poroke svoje sestre in treh h\xc4\x8dera s kralji Poljske, Francije, Ogrske in Norve\xc5\xa1ke. Razglasil je prvi vzhodnoslovanski zakonik Rusinska pravda, zgradil katedrali svete Sofije v Kijevu in Novgorodu, podpiral lokalni kler in meni\xc5\xa1tvo in, tako pravijo, osnoval \xc5\xa1olski sistem. Jaroslavovi sinovi so razvili slavni kijevski samostan Kijevsko-Pe\xc4\x8derska lavra, ki je bil v Kijevski Rus nekak\xc5\xa1na cerkvena akademija. _NEWLINE_V 11. in 12. stoletju so bili kijevski knezi in dvor me\xc5\xa1anica skandinavskih in slovanskih elit.  Vodilni vojaki in dr\xc5\xbeavni uradniki so za svoje usluge od velikih knezov dobivali denar in zemlji\xc5\xa1ke posesti. Kijevska dru\xc5\xbeba je imela zelo malo stanovskih organizacij in svobodnih mest, ki so bila zna\xc4\x8dilna za zahodnoevropski fevdalizem. Mestni trgovci, umetniki in delavci so lahko uveljavljali svojo politi\xc4\x8dno voljo v mestnem svetu (ve\xc4\x8du), ki so ga sestavljali vsi odrasli mo\xc5\xa1ki prebivalci. Na dnu dru\xc5\xbebene lestvice so bili su\xc5\xbenji. Pomemben dru\xc5\xbebeni razred so bili kmetje, ki so pla\xc4\x8devali davke in imeli delovne obveznosti do svojih knezov, tla\xc4\x8danstva, ki je bilo zna\xc4\x8dilno za Zahodno Evropo, pa v Kijevski Rus\' ni bilo.\n_START_SECTION_\nVzpon regionalnih sredi\xc5\xa1\xc4\x8d\n_START_PARAGRAPH_\nKijevska Rus\' ni bila sposobna vzdr\xc5\xbeevati polo\xc5\xbeaja mo\xc4\x8dne in cveto\xc4\x8de dr\xc5\xbeave, deloma tudi zaradi zdru\xc5\xbeevanja pokrajin pod vodstvom lokalnega plemstva. Z nara\xc5\xa1\xc4\x8danjem \xc5\xa1tevila prebivalcev so  za\xc4\x8deli lokalni interesi prevladovati nad interesi \xc5\xa1ir\xc5\xa1e skupnosti. Za\xc4\x8deli so se notranji spori in lokalni vladarji so za pomo\xc4\x8d pogosto zaprosili tujce, predvsem Polovce, Poljake in Mad\xc5\xbeare. Od leta 1054 do 1224 je nastalo ni\xc4\x8d manj kot 64 ve\xc4\x8dinoma enodnevnih kne\xc5\xbeevin, za katerih nasledstvo je kandidiralo 293 knezov, njihove zahteve pa so povzro\xc4\x8dile 83 dr\xc5\xbeavljanskih vojn._NEWLINE_Kri\xc5\xbearske vojne so povzro\xc4\x8dile preusmeritev evropskih trgovskih poti, kar je \xc5\xa1e pospe\xc5\xa1ilo propadanje Kijevske Rus\'. Leta 1204 so kri\xc5\xbearji v \xc4\x8cetrti kri\xc5\xbearski vojni osvojili Konstantinopel in izrinili Dniprsko trgovsko pot na obrobje. Kijevska Rus\' je za\xc4\x8dela razpadati na mno\xc5\xbeico kne\xc5\xbeevin in ve\xc4\x8d regionalnih sredi\xc5\xa1\xc4\x8d: \xc4\x8cernigov (dana\xc5\xa1nji \xc4\x8cernigiv), Gali\xc4\x8d, Novgorod, Perejaslav, Polack, Smolensk in Vladimir-Suzdal. Prebivalci teh regionalnih sredi\xc5\xa1\xc4\x8d so se kasneje razvili v tri nacionalnosti: Ukrajince na jugovzhodu in jugozahodu, Beloruse na severozahodu in Ruse na severu in severovzhodu.\n_START_SECTION_\nNovgorodska republika\n_START_PARAGRAPH_\nNovgorodska republika ne severu Kijevske Rus\' je uspevala predvsem zaradi obvladovanja trgovskih poti od Volge do Balti\xc5\xa1kega morja. S propadanjem Kijevske Rus\' se je njena neodvisnost vedno bolj krepila. V Novgorodu je vladala lokalna oligarhija, glavne odlo\xc4\x8ditve pa je sprejemal mestni svet. Mestni svet je tudi volil novgorodskega kneza, ki je bil obenem tudi poveljnik vojske. Novgorod je v 12. stoletju dobil svojega nad\xc5\xa1kofa, kar ka\xc5\xbee na njegov pomen in politi\xc4\x8dno neodvisnost. V svojih politi\xc4\x8dnih in trgovskih dejavnostih je bil kot druge kne\xc5\xbeevine Kijevske Rus\' podoben severnoevropskim mestom iz Hanzeatske lige, uspe\xc5\xa1ne zveze, ki je od 13. do 17. stoletja obvladovala trgovino ob Baltiku.\n_START_SECTION_\nSeverovzhod\n_START_PARAGRAPH_\nNa severovzhodu Kijevske Rus\' so Slovani kolonizirali ozemlje, na katerem je kasneje nastala Velika moskovska kne\xc5\xbeevina. Podjarmili so tam \xc5\xbeive\xc4\x8da finska plemena, ki so se nazadnje zlila z njimi. Najstarej\xc5\xa1e sredi\xc5\xa1\xc4\x8de severovzhodne regije je bil Rostov, katerega je izpodrinil Suzdal in nato Vladimir, ki je postal prestolnica Vladimiro-Suzdalske kne\xc5\xbeevine. Zaradi stalnih napadov nomadskih tur\xc5\xa1kih plemen na Kijev, se je od tam na severovzhod preselilo veliko \xc5\xa1tevilo prebivalcev. Z upadanjem prebivalstva v ju\xc5\xbenih pokrajinah se je zato na sever preselilo tudi veliko bojarjev, plemi\xc4\x8dev in umetnikov, tako da je Vladimiro-Suzdalska kne\xc5\xbeevina postala glavna sila Kijevske Rus\'. Vladimiro-suzdalski knez Andrej Bogoljubski je hotel zdru\xc5\xbeiti ozemlja pod svojo oblastjo, zato je leta 1169 napadel in izropal Kijev in na kijevski prestol posadil svojega mlaj\xc5\xa1ega brata, sam pa se je vrnil v Suzdal. Politi\xc4\x8dna mo\xc4\x8d se je v drugi polovici 12. stoletja za\xc4\x8dela umikati iz Kijeva. Leta 1299, na predve\xc4\x8der mongolskih pohodov proti zahodu, se je prestolnica Kijevske Rus\' preselila iz Kijeva v Vladimir, ki je postal tudi versko sredi\xc5\xa1\xc4\x8de severnih regij.\n_START_SECTION_\nJugozahod\n_START_PARAGRAPH_\nNa jugozahodu je kne\xc5\xbeevina Gali\xc4\x8d razvila trgovske zveze s sosednjo Poljsko, Mad\xc5\xbearsko in Litvo in postala naslednik Kijevske Rus\'. V zgodnjem 13. stoletju je knez Roman Mstislavi\xc4\x8d obe kne\xc5\xbeevini zdru\xc5\xbeil, osvojil Kijev in se oklical za velikega kneza Kijevske Rus\'. Njegov sin Danilo (Danijel) Gali\xc5\xa1ki (vladal 1238-1264) je bil prvi vladar Kijevske Rus\', ki je sprejel krono od rimskega pape\xc5\xbea, vendar ni prekinil stikov s Konstantinoplom. V zgodnjem 14. stoletju je konstantinopelski patriarh Vzhodne pravoslavne cerkve podelil vladarjem Gali\xc5\xa1ko-Volinske kne\xc5\xbeevine polo\xc5\xbeaj metropolita, ker se je kijevski metropola preselila v Vladimir. Kmalu zatem so litovski vladarji zahtevali in dobili polo\xc5\xbeaj metropole za Novagrudok, vendar je \xc5\xbee v zgodnjem 15. stoletju novagrudo\xc5\xa1ki metropoli zavladal kijevski "metropol  Kijeva, Gali\xc4\x8da in vseh rusinov"._NEWLINE_Gali\xc5\xa1ko-Volinska kne\xc5\xbeevina se je zatem dolgo, vendar neuspe\xc5\xa1no, spopadala z Mongoli, na\xc4\x8denjali pa so jo tudi notranji spori in vme\xc5\xa1avanje tujcev. Ko je sredi 14. stoletja izumrla Mstislavova veja Rurikove dinastije, je Gali\xc5\xa1ko-Volinska kne\xc5\xbeevina ugasnila. Gali\xc4\x8d je zasedla Poljska, Volinijo s Kijevom pa Litva in leta 1321 se je vladanje Rurikov kon\xc4\x8dalo. Litovski vladarji so nato kne\xc5\xbeevino preimenovali v Rutenijo.\n_START_SECTION_\nVzroki za propadanje in padec\n_START_PARAGRAPH_\nPropad Kijevske Rus\' je povzro\xc4\x8dil splet ve\xc4\x8d vzrokov. _NEWLINE_Prvi pomembni vzrok je bila \xc5\xbee omenjena rast mo\xc4\x8di regionalnih sredi\xc5\xa1\xc4\x8d. V kne\xc5\xbeevini je vladal neobi\xc4\x8dajen sistem prenosa oblasti, ki se ni prena\xc5\xa1ala z o\xc4\x8deta na sina, pa\xc4\x8d pa na najstarej\xc5\xa1ega \xc4\x8dlana vladajo\xc4\x8de dinastije. V ve\xc4\x8dini primerov je bil to vladarjev najstarej\xc5\xa1i brat. Tak\xc5\xa1en sistem je povzro\xc4\x8dal stalno sovra\xc5\xa1tvo in rivalstvo znotraj vladarske dru\xc5\xbeine, ki se je pogosto kon\xc4\x8dalo z brutalnimi uboji sorodnikov. _NEWLINE_Veliko vlogo je imelo tudi upadanje mo\xc4\x8di Bizantinskega cesarstva, ki je bilo glavni trgovski partner Kijevske Rus\'. Trgovska pot od Varjagov do Grkov, po kateri je potovalo blago od \xc4\x8crnega morja, ki je bilo v glavnem v bizantinski posesti, preko Vzhodne Evrope do Baltika, je bila osnova kijevskega bogastva in razcveta. Ko so se v Bizantinskem cesarstvu za\xc4\x8deli nemiri, so dobave blaga postale neredne, dobi\xc4\x8dki so skopneli in Kijev je izgubil svojo privla\xc4\x8dnost. Druge trgovske poti, ki so tudi \xc5\xa1le skozi Kijev, so bile gospodarsko mnogo manj pomembne. Druga glavna trgovska pot, ki je potekala po Volgi, je bila preve\xc4\x8d dale\xc4\x8d proti vzhodu in severu in je zato bolj pripomogla k vzponu Moskve.  _NEWLINE_Prenos pravoslavnega metropolitskega sede\xc5\xbea iz Kijeva v Vladimir je mo\xc4\x8dno spodkopala avtoriteto Kijeva, brutalna in tragi\xc4\x8dna invazija Mongolov pa je pokopala vsako upanje po ponovnem vzponu.\n_START_SECTION_\nDedi\xc5\xa1\xc4\x8dina\n_START_PARAGRAPH_\nKijevska Rus\' je bila v primerjavi z zahodno Evropo redko naseljena, bila pa je najve\xc4\x8dja takratna dr\xc5\xbeava in tudi kulturno najnaprednej\xc5\xa1a. Pismenost v Kijevu, Novgorodu in drugih velikih mestih je bila velika. Dokumenti, pisani na brezovi skorji, dokazujejo, da so pisali tudi ljubezenska pisma in celo listke za plonkanje v \xc5\xa1oli. Novgorod je imel kanalizacijo in z lesom tlakovane ulice, kar je bilo v tistih \xc4\x8dasih prava redkost. Zakonik Rusinska pravda je omejil kaznovanje kriminalnih dejanj ve\xc4\x8dinoma na izrekanje denarnih kazni. Smrtna kazen se na splo\xc5\xa1no ni izrekala. \xc5\xbdenske so imele nekaj neodtujljivih pravic, na primer pravico do lastnine in pravico do dedovanja._NEWLINE_Gospodarski razvoj Kijevske Rus\' se ka\xc5\xbee tudi v \xc5\xa1tevilu prebivalcev. V Kijevu je okrog leta 1200 \xc5\xbeivelo pribli\xc5\xbeno 50.000 prebivalcev, v Novgorodu in \xc4\x8cernigovu pa okrog 30.000. Konstantinopel je imel okrog leta 1180 pribli\xc5\xbeno 400.000 prebivalcev.  Mihail Tihomirov je izra\xc4\x8dunal, da je imela Kijevska Rus tik pred mongolsko invazijo okrog 300 mestnih sredi\xc5\xa1\xc4\x8d._NEWLINE_Ruriki so bili dinastija z najbolj\xc5\xa1imi dru\xc5\xbeinskimi zvezami v Evropi in so zato imeli velik vpliv v evropski politiki. Jaroslav I. Modri, \xc4\x8digar ma\xc4\x8deha je bila iz bizantinske vladarske hi\xc5\xa1e, je bil poro\xc4\x8den z Ingeg\xc3\xa4rd Olofsdotter, edino zakonsko h\xc4\x8derko \xc5\xa1vedskega kralja Olafa Sk\xc3\xb6tkonunga, ki je pokristjanil \xc5\xa0vedsko. Njegove h\xc4\x8derke so postale kraljice Ogrske, Francije in Norve\xc5\xa1ke, sinovi pa so bili poro\xc4\x8deni s h\xc4\x8derkami poljskega kralja, bizantinskega cesarja in celo s pape\xc5\xbeevo ne\xc4\x8dakinjo. Njegovi vnukinji sta bili nem\xc5\xa1ka cesarica in, po eni od teorij, \xc5\xa1kotska kraljica. Vnuk je bil poro\xc4\x8den z edinko zadnjega anglosa\xc5\xa1kega kralja Anglije._NEWLINE_Kijevska Rus\' je zapustila bogato dedi\xc5\xa1\xc4\x8dino. Vladarji iz Rurikove dinastije so zdru\xc5\xbeili ogromno ozemlje, poseljeno z Vzhodnimi Slovani, v pomembno, \xc4\x8deprav nestabilno dr\xc5\xbeavo. Potem, ko je dr\xc5\xbeava sprejela vzhodno pravoslavno vero, je pri\xc5\xa1lo do bizantinsko-slovanske sinteze v kulturi, umetnosti  in dr\xc5\xbeavni upravi._NEWLINE_Na zahodnem robu dr\xc5\xbeave je kot dedi\xc5\xa1\xc4\x8dina Kijevske Rus\' \xc5\xa1e dve stoletji \xc5\xbeivela Gali\xc5\xa1ko-Volinska kne\xc5\xbeevina. Njeno ozemlje je skupaj z ozemljem dana\xc5\xa1nje Ukrajine in Belorusije kasneje pripadlo Gediminovi\xc4\x8dem (litovsko: Gediminai\xc4\x8di\xc5\xb3), vladarjem mo\xc4\x8dne, prete\xc5\xbeno slovanizirane Velike litovske kne\xc5\xbeevine, ki se je naslanjala na slovansko kulturno in pravno tradicijo. _NEWLINE_Glede na to, da je bilo gospodarsko in kulturno jedro Kijevske Rus\' v dana\xc5\xa1nji Ukrajini, jo imajo sodobni zgodovinarji za predhodnico sodobne ukrajinske dr\xc5\xbeave, ukrajinski jezik pa za naslednika pogovornega jezika Kijevske Rus\'. _NEWLINE_Na severovzhodnem robu Kijevske Rus\' je njeno izro\xc4\x8dilo prevzela Vladimiro-Suzdalska kne\xc5\xbeevina, ki se je postopoma preusmerila proti Moskvi. Na skrajnem severu sta nastali fevdalni republiki Novgorod in Pskov, ki sta imeli lo\xc4\x8deni in manj avtokratski razli\xc4\x8dici ruske zakonodaje in sta \xc5\xbeiveli vse do 16. stoletja, ko sta postali del Velike moskovske kne\xc5\xbeevine.'